钦定古今图书集成/理学汇编/文学典/第107卷 > 许谷
## 钦定古今图书集成/理学汇编/文学典/第107卷 > 许谷

按《列朝诗集》，“谷字仲贻，上元人。嘉靖乙未会元户部
主事，改吏部文选郎中，升南京太常寺少卿。大计谪
两浙运副，起为江西提学佥事，南京尚宝司卿，以人
言罢归。仲贻负时名，盛年岩居三十年，不通一字于
政府。缙绅至南都，造门求见，不一报谢曰：‘此乡前辈
里居之法，不敢变也’。”日以赋咏自娱，所得卖文钱，投
“竹筒中，客至，探取之，沽酒酣畼，穷日月不倦。年八十
有三。自为行述，甫三日无疾而逝。”仲贻为顾华玉高
第弟子，风流儒雅，以耆宿主盟，词坛盖先后相望云。
按《江宁府志》：“许谷，字仲诒，一字石城，上元人。父隚，字
彦明，清修雅尚，不事生产，人称摄泉先生。与顾司寇、
王太仆为布衣交，足迹多历名胜，所”作萧散，有林下
风。榖年二十，举嘉靖乙酉乡试，登乙未会试第一人。
是年肃皇御文华殿，亲试进士，入中秘。谷对策论时
务甚剀切，读卷者恐忤上意，故抑之。授户部主事，管
仓务，以清慎举其职。尚书梁材甚器之。居三月，调礼
部。奔父丧三年，哀毁不出户。服阕，补吏部文选。佥谓
其公而厚云。任满当陞，因乞南就养，遂拜南太常寺
少卿，改江西提学，造士甚著声誉。升南尚宝寺卿，致
仕。家居三十馀年，四方游宦至者，无不慕敬，每投辖
款之，然竟不报谒。或疑其简，谷曰：“林下当如是也。”平
生坦荡和煦，不设城府，人比之刘宽卓茂焉。春秋良
日，引二三知己，岩居川观，歌咏相乐。有时奉母，徜徉
台榭间，子妇孙曾次第为寿。母年八十考终，谷亦逾
耆，以白首尽哀，远近莫不叹服。谷登嘉靖乙酉贤书，
至万历乙酉举人来谒，尚矍铄碧眼长颡，白须飘然，
见者谓神仙中人。年八十三卒。孙天叙，万历己卯举
人，官裕州知州，有善政。福藩之国，各郡邑认派王庄，
裕独以叙力争免。天叙子延祖，延祖子岳，皆以书名。